La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 2 d'agots que són les que els corresponen els números 436/2019 a 444/2019 i dóna compte al Ple de les actuacions realitzades de conformitat amb la valoració de les admissions que s'ha dut a terme i de les actuacions que s'executaran properament.
Es dóna per llegides les actes de les sessions dels dies 18 de juliol i 2 d'agost de 2019, corresponents a la vint-i-sisena i la vint-i-vuitena sessió del Ple de l'any 2019.
Proposta de resolució d'estimació de la Reclamació 312/2019
La senyora Elisabet Samarra, ponent de la Proposta de resolució d'estimació de la Reclamació 312/2019, interposada contra l'Ajuntament de Tortosa, i que té per objecte l'accés als documents justificatius de despeses aportats pels grups municipals i validats per la Intervenció Municipal per al retiment de comptes de les aportacions rebudes els anys 2015, 2016 i 2017, exposa la fonamentació del sentit estimatori de la reclamació.
El senyor Josep Mir formula esmenes de tipus tècnic al text que s'introduiran a la resolució definitiva.
Proposta de resolució de finalització de la Reclamació 339/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 339/2019 per pèrdua d'objecte, formulada contra l'Ajuntament de Barcelona, adreçada al Districte de l'Eixample, i relativa a l'accés a uns expedients determinats d'obres i sorolls, exposa que correspon finalitzar per pèrdua sobrevinguda d'objecte, atès que l'Ajuntament de Barcelona ha facilitat informació sol·licitada a la persona reclamant en el marc d'aquest procediment.
Proposta de resolució de finalització de la Reclamació 367/2019 per desistiment
La senyora Elisabet Samarra, ponent de la Proposta de resolució de finalització de la Reclamació 367/2019 per desistiment, interposada contra l'Ajuntament de Martorell i relativa a l'accés a informació sobre finques exemptes del pagament de l'Impost sobre Béns Immobles, en concret informació sobre els titulars, les adreces, els motius d'exempció i la quota, exposa que correspon finalitzar el procediment per desistiment de la part reclamant que així ho ha expressat a la Comissió.
Proposta de resolució de finalització de la Reclamació 369/2019 per pèrdua d'objecte
La senyora Elisabet Samarra, ponent de la Proposta de resolució de finalització de la Reclamació 369/2019 per pèrdua d'objecte, formulada contra l'Ajuntament de Pallejà, i que fa referència a l'accés a informació sobre el nombre de peticions presentades per la persona reclamant a l'Ajuntament de Pallejà relatives a la Llei de Transparència, exposa que correspon finalitzar per pèrdua sobrevinguda d'objecte, atès que l'Ajuntament de Pallejà ha facilitat informació sol·licitada a la persona reclamant en el marc d'aquest procediment.
El senyor Josep Mir formula una esmena a la fonamentació jurídica que serà incorporada al text definitiu de la resolució.
Proposta de resolució de finalització de la Reclamació 393/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 393/2019 per pèrdua d'objecte, formulada contra l'Ajuntament de Mollet del Vallès, i que fa referència a l'accés a informació sobre la data i durada de la concessió del servei d'abastiment d'aigua, exposa que correspon finalitzar per pèrdua sobrevinguda d'objecte, atès que l'Ajuntament de Mollet del Vallès ha facilitat informació sol·licitada a la persona reclamant durant la tramitació de la reclamació davant la GAIP.